自喻
作者：王周
朝代：宋

paragraphs: 予念天之生，生本空疏器。
五歲稟慈訓，憤悱讀書志。
七歲辨聲律，勤苦會詩賦。
九歲執公卷，倜儻干名意。
乞薦鄉老書，幸會春官試。
折桂愧巍峨，依蓮何氣味。
性拙絕不佞，才短無餘地。
前年會知己，薦章實非據。
寧見民說平，空荷君恩寄。
瞿塘抵巴渝，往来名攬轡。
孤舟一水中，艱險實可畏。
羣操百丈牽，臨難無苟避。
濆向江底發，水在石中沸。
槌鼓稱打寛，繫紉呼下緯。
善惡胡可分，死生何足諱。
騎衡與垂堂，非不知前喻。
臨淵與履冰，非不知深慮。
我今縻搢紳，善地誰人致。
城狐與社鼠，巧佞誰從庇。
奴顔與婢膝，醜直誰從媚。
妻兒夐限越，容顔幾憔悴。
致身霄漢人，呝嚱盡賢智。